<classify> MDOGO wa mfanyabiashara maarufu nchini, Rostam Aziz, Akram Aziz amefikishwa katika Mahakama ya Hakimu Mkazi Kisutu, Dar es Salaam akikabiliwa na mashitaka 75 ikiwemo kukutwa na nyara za serikali, silaha, risasi na utakatishaji fedha wa dola za Marekani 9,018.Akram alifikishwa mahakamani hapo jana na kusomewa mashitaka hayo katika kesi namba 822018 mbele ya Hakimu Mkazi Mwandamizi, Augustino Rwizire.Wakili Mkuu wa Serikali, Paul Kadushi akisaidiana na Wakili wa Serikali Mwandamizi, Faraja Nchimbi, alidai mshitakiwa huyo ana mashitaka mawili ya kukutwa na nyara za serikali, mashitaka 70 ya kukutwa na silaha, mashitaka mawili ya kukutwa na risasi zaidi ya 6,496 na moja la utakatishaji fedha.Kadushi alidai kuwa Oktoba 30, mwaka huu, mshitakiwa akiwa maeneo ya Oysterbay wilayani Kinondoni, Dar es Salaam, alikutwa na nyara za serikali ambayo ni meno sita ya tembo yenye thamani ya dola za Marekani 45,000 sawa na Sh 103, 095,000, mali ya serikali.Pia inadaiwa Oktoba 30, mwaka huu maeneo ya Oysterbay wilayani Kinondoni mkoani humo, Akram alikutwa na nyara za serikali ambazo ni nyama ya nyati yenye uzito wa kilogramu 65, yenye thamani ya dola za Marekani 1,900 sawa na Sh 4,352,900 mali ya serikali bila kuwa na kibali cha Mkurugenzi wa Wanyamapori nchini.Kadushi alidai kuwa, katika mashitaka ya tatu hadi la 72, kwamba siku hiyo na eneo hilo hilo, mshitakiwa huyo alikutwa na silaha aina ya bastola bila ya kibali cha Mrajisi wa Silaha.Inadaiwa katika mashitaka ya 73 kuwa, Oktoba 30, mwaka huu maeneo ya Oysterbay, mshitakiwa alikutwa na risasi 4,092 na katika mashitaka mengine ilidaiwa mshitakiwa alikutwa na risasi 2,404 bila kuwa na kibali.Katika mashitaka ya utakatishaji fedha, inadaiwa kuwa Oktoba 30, mwaka huu maeneo hayo ya Oysterbay, Akram alitakatisha fedha ambazo ni dola za Marekani 9,018 huku akijua kuwa fedha hizo ni zao la kujihusisha na makosa ya uhalifu.Baada ya kusomewa makosa hayo, mshitakiwa hakuruhusiwa kujibu kitu chochote kwa kuwa mahakama hiyo haina mamlaka ya kusikiliza kesi hiyo isipokuwa Mahakama Kuu.Hata hivyo, upande wa mashitaka ulidai kuwa upelelezi wa shauri hilo haujakamilika hivyo waliomba tarehe nyingine kwa ajili ya kutajwa.Hakimu Rwizire aliahirisha kesi hiyo hadi Novemba 12, mwaka huu kwa ajili ya kutajwa na mshitakiwa alirudishwa rumande kwa kuwa mashitaka ya utakatishaji fedha hayana dhamana kisheria.  <topic>: KITAIFA 